cyanic-selkie/wikianc huggingface dataset:
Adolfin linna
Adolfin linnan kertojahahmo sekä taustavaikuttaja on kaappaamaansa SS-upseerin ruumiiseen asettunut D.T:ksi tai Dieteriksi itseään kutsuva paholainen, joka tekee töitä Maestroksi kutsutulle korkeammalle paholaisvoimalle. D.T:n maallinen olemus SS-upseeri on puolestaan yksi Heinrich Himmlerin tiedustelupalvelun agenteista, joka saa tehtäväkseen tutkia Hitlerin sukutaustan mahdollisten juutalais- ja insestiepäilysten vuoksi. Koska paholainen oli aikanaan toiminut Hitlerin vartijana Jumalan enkeleitä vastaan ja myötävaikuttajana tämän kehitykseen, D.T. kirjoittaa Hitlerin perhetaustasta ja lapsuudesta kirjan. D.T. kutsuu vastustajiaan Jumalaa Dummkopfiksi (Pölkkypää, lyhennettynä D.K.) ja enkeleitä nuijiksi. Kirjan päähenkilöitä ovat Adolfin lisäksi isä Alois Hitler ja äiti Klara, omaa sukua Pölzl.
Kirjan alussa kerrotaan Hitlerin isän Aloisin nuoruudessa naisseikkailuista ja aikaisemmista avioliitoista ja esitetään yleistä sukurutsateoriaa vahvempi ajatus: Klara Pölzl olisi ollut jopa Aloisin oma tytär. Romaanissa insesti ei muodostu kuitenkaan määrääväksi tekijäksi Adolf Hitlerin kehityksessä, mutta se yhdessä Aloisin ateismin kanssa luovat kasvupohjan paholaisten väliintuloihin. Kun Klara on puolestaan hurskas kristitty käyvät hyvä ja paha taistelua pienen Hitlerin sielusta. Kirjan tapahtumat sijoittuvat autenttisille paikoille Itävallan Waldviertelin maalais- ja pikkukaupunkimaisemiin.
Sorso
Sorso on kaupunki ja kunta Italiassa Sardinian hallintoalueella Sassarin maakunnassa. Kunnassa on arviolta 14 732 asukasta (vuonna 2016) ja sen pinta-ala on 67,01 neliökilometriä. Se sijaitsee 136 metrin korkeudella merenpinnan yläpuolella.
Irja
Irja on suomalainen naisen etunimi. Irjan nimipäivä on 30. tammikuuta.
Nimen alkuperä
Nimi Irja on muodostunut kreikkalaisperäisen, maanviljelijää tarkoittavan Georgios-nimen vanhasta yläsaksalaisesta muodosta Irg ja on siten samaa alkuperää kuin miehennimi Yrjö. Suomeen nimi saapui alkujaan Viron ruotsalaisten välityksellä ja oli aikoinaan käytössä miehennimenä, mutta sittemmin on vakiintunut naisennimeksi ja mieheen viittaavana säilynyt vain eräiden paikan- ja sukunimien osana.
Naisen nimenä Irja tuli käyttöön 1800-luvun lopulla, aluksi kirjallisuudessa. Gustaf von Numersin näytelmän sankaritar Irja sai nimensä messukyläläisen Irjalan kartanon mukaan.
Yleisyys
Digi- ja väestötietoviraston tietojen mukaan nimi Irja on 1800-luvun lopulta vuoden 2019 loppuun mennessä annettu 28 092 naiselle ja muutamalle miehelle. Irja on ollut nimenä suosituin vuosina 1920–1939.
Linkin Park
Linkin Park on yhdysvaltalainen vaihtoehtorockia soittava yhtye Agoura Hillsistä, Kaliforniasta.
Vuonna 1996 perustetun yhtyeen albumeja on myyty vuodesta 1996 lähtien maailmanlaajuisesti 70 miljoonaa kappaletta ja Suomessa lähes 160 000 kappaletta. Yhtye on voittanut kaksi Grammy-palkintoa. Linkin Park on julkaissut seitsemän studioalbumia: Hybrid Theoryn vuonna 2000, Meteoran vuonna 2003, Minutes to Midnightin vuonna 2007, A Thousand Sunsin vuonna 2010, Living Thingsin vuonna 2012 ja The Hunting Partyn vuonna 2014 ja One More Lightin 2017.
Linkin Parkin musiikkityyli on vaihdellut vuosien varrella. Ensimmäisten albumien aikaan tyyli oli lähinnä nu metalia ja rapcorea, kolmas albumi puolestaan on enemmänkin kevyempää vaihtoehtorockia. Neljännellä albumilla yhtye jatkoi tällä tyylillä vielä pidemmälle. Albumi sisältää rockia, hip hopia, akustista, elektronista ja skrätsäystä.
Alkuvuodet (1996—1999)
Vuonna 1996 MC Mike Shinoda ja kitaristi Brad Delson valmistuivat Agoura High Schoolista, ja alkoivat soittaa yhdessä ystävänsä rumpali Rob Bourdonin kanssa SuperXero-nimisessä yhtyeessä. Delson tapasi myöhemmin opiskellessaan Kalifornian yliopistossa basisti David Farrellin. Shinoda puolestaan tapasi Joe Hahnin opiskellessaan piirtämistä Art Center College of Design -nimisessä koulussa. Kun Farrell ja Hahn myöhemmin liittyivät SuperXeroon, lyhennettiin nimi muotoon Xero. Myöhemmin yhtyeeseen liittyi laulajaksi Mark Wakefield. Tällöin yhtye nauhoitti ensimmäisen demonsa kasetille. Pian Wakefield kuitenkin lähti yhtyeestä, ja hänestä tuli Taprootin manageri.
Wakefieldin lähdettyä yhtye alkoi etsiä uutta laulajaa. Shinoda ja Delson lähettivät nauhoittamansa instrumentaalikasetin arizonalaiselle Chester Benningtonille, joka oli toiminut eri yhtyeissä jo 16-vuotiaasta asti. Chester nauhoitti kasetille lauluaan ja soitti sen puhelimitse Shinodalle. Yhtye ällistyi Benningtonin laulutaidoista ja otti hänet mukaan yhtyeeseen. Samoihin aikoihin yhtyeen nimi vaihtui Hybrid Theoryksi. Yhtye julkaisi ensimmäisen EP:nsä, Hybrid Theory EP:n, vuoden 1999 puolivälissä. Sitä painettiin vain 1 000 kappaletta. Levy oli itse tuotettu omakustanne.
Yhtye teki vuonna 1999 Warner Brosin kanssa levytyssopimuksen. Nimeä jouduttiin vaihtamaan vielä kerran, tällä kertaa Hybrid-nimisen brittiyhtyeen takia. Uutta nimeä pohdittiin pitkään, kunnes Bennington ehdotti nimeä Lincoln Park. Bennington ajoi joka päivä töihin mennessään kyseisen paikan ohitse. Yhtye ehti toimia nimellä vähän aikaa, mutta kun alettiin tehdä kotisivuja, ilmeni että verkkotunnus lincolnpark.com oli jo varattu. Näin yhtye päätti muokata nimensä muotoon Linkin Park.
Hybrid Theory (2000—2002)
Lokakuussa vuonna 2000 Linkin Park julkaisi debyyttialbuminsa Hybrid Theoryn, joka oli nauhoitettu ilman basisti Dave Farrellia, joka ei muiden projektiensa vuoksi ehtinyt mukaan äänittämään albumia. Albumin tuottamisesta vastasi Don Gilmore Albumia on myyty maailmanlaajuisesti yli 24 miljoonaa kappaletta, pelkästään Yhdysvalloissa 10 miljoonaa. Suomessa albumia on myyty 62 500 kappaletta eli tuplaplatinaa. Hybrid Theory on maailman 21. myydyin debyyttialbumi ja myydyin niin sanottu nu metal -genren albumi. Siitä tuli julkaisuvuotensa myydyin albumi Yhdysvalloissa. Albumi sijoittui Billboard 200 -listan kakkossijalle ja saavutti hyviä listasijoituksia ympäri maailmaa. Hybrid Theorylta julkaistiin neljä singleä: "One Step Closer", "Crawling", "Papercut" ja "In the End". "Crawling"-kappale sai Yhdysvalloissa Grammy-palkinnon kategoriassa Best Hard Rock Performance. Albumin singlejä on voinut kuulla myös elokuvissa Dracula 2000, Little Nicky ja Valentine.
Linkin Park aloitti Projekt Revolution -kiertueen, jolla vieraili monia suosittuja yhtyeitä, kuten Cypress Hill, Adema ja Snoop Dogg. Runsaan vuoden aikana Linkin Park oli esiintynyt yli 320 konsertissa. Yhtye kuvasi materiaalia keikoilta ensimmäiselle DVD-julkaisulleen Frat Party at the Pankake Festival, joka julkaistiin marraskuussa 2001.
Heinäkuussa 2002 Linkin Park julkaisi ensimmäisen remix-albuminsa, Reanimationin. Se sisältää remix-versiot kaikista Hybrid Theoryn kappaleista, vuonna 2001 äänitetystä kappaleesta ”My December” ja Hybrid Theory EP:n vitosraidasta, ”High Voltagesta”. Projektin tuottaja oli Mike Shinoda ja levyllä esiintyy monia vierailevia artisteja, kuten Black Thought (The Roots), Aaron Lewis (Staind) ja Jonathan Davis (Korn). Albumilta julkaistiin singlenä ”Points of Authority” -kappaleen uudelleenmiksaus nimeltään ”Pts.OF.Athrty”. Albumia myytiin debyyttiviikolla noin 270 000 kappaletta.
Meteora (2002—2004)
Meteora keräsi paljon palkintoja ja kunnianosoituksia. Yhtye palkittiin MTV Video Music Awardseissa parhaasta rock-videosta (”Somewhere I Belong”) ja katsojien valinta -palkinnon se sai kappaleesta ”Breaking the Habit”. Linkin Park sai myös merkittävän tunnustuksen vuoden 2004 Radio Music Awardseissa, kun se palkittiin Vuoden yhtye ja Vuoden laulu (”Numb”) -palkinnoilla. Vaikka Meteora ei ollut läheskään yhtä menestynyt kuin Hybrid Theory, se oli kolmanneksi myydyin albumi Yhdysvalloissa vuonna 2003.
Sivuprojektit (2004—2006)
Meteoran menestyksen jälkeen yhtye lykkäsi uuden studioalbumin tekemistä muutamalla vuodella. Bennington esiintyi DJ Lethalin kappaleella "State of the Art" ja muut työskentelivät Dead By Sunrisen kanssa, paitsi Mike Shinoda, joka teki remix-version ”Enjoy The Silence” -kappaleesta, ja se julkaistiin Depeche Moden kokoelmalevyllä Remixes 81-04.
Vuoden 2004 lopulla yhtye julkaisi yhdessä räppäri Jay-Z:n kanssa Collision Course -nimisen lyhytalbumin, joka sisältää yhteensovituksia räppärin ja Linkin Parkin kappaleista. Albumilta julkaistu single Numb/Encore voitti Grammy-palkinnon kategoriassa Best Rap/Sung Collaboration. Albumi pääsi myös hyville listasijoituksille.
Shinoda perusti sivuprojektinaan uuden yhtyeen, Fort Minorin. Jay-Z:n tuella Fort Minor julkaisi debyyttialbuminsa The Rising Tied, joka sai kriitikoilta kehuja.
Linkin Park osallistui myös lukuisiin hyväntekeväisyystapahtumiin. Erityisesti yhtye keräsi rahaa Hurrikaani Charleyn (2004) ja Hurrikaani Katrinan (2005) uhreille. Yhtye lahjoitti 75 000 dollaria Special Operations Warrior Foundationiolle maaliskuussa 2004. He auttoivat myös Intian valtameren maanjäristyksen uhreja vuonna 2004 järjestämällä useita hyväntekeväisyyskonsertteja ja perustamalla uuden rahaston nimeltä "Music for Relief". Yhtye osallistui Live 8-hyväntekeväisyyskonserttiin, joka perustettiin maailmanlaajuisen tietoisuuden lisäämiseksi.
Minutes to Midnight (2006—2008)
pienoiskuva|oikea|250px|Chester Bennington esiintymässä Sonisphere-festivaalilla Kirjurinluodossa 25. heinäkuuta 2009. Yhtye palasi levyttämään uutta albumia studioon vuonna 2006. Albumin tuottajaksi yhtye valitsi Rick Rubinin yhdessä Mike Shinodan kanssa. Linkin Parkin kolmas studioalbumi, Minutes to Midnight julkaistiin Yhdysvalloissa 15. toukokuuta 2007 ja Suomessa 16. toukokuuta. Albumin nimi julkistettiin 6. maaliskuuta ja samalla lähti Linkin Parkin virallisilla kotisivuilla laskuri laskemaan minuutteja albumin ilmestymiseen. Samalla yhtye julkaisi uuden logon. Suomessa albumi debytoi virallisen albumilistan ensimmäisellä sijalla, kuten myös noin 30 muussa maassa mukaan lukien Yhdysvallat ja Iso-Britannia.
Linkin Parkin soittama musiikki muuttui tällä albumilla merkittävästi edellisiin albumeihin verrattuna. Kun kaksi aiempaa albumia ovat tyyliltään niin sanottua "nu-metalia", edustaa Minutes To Midnight lähinnä vaihtoehtorockia ja siihen sekoitettua punk-tyyliä. Shinodan räppäystä on vähennetty huomattavasti, ja Bennington laulaa rauhallisemmin ja pehmeämmin kuin aikaisemmin. Albumi on kriitikoiden arvosteluissa kiistelty: osa pitää vanhaa tyyliä parempana, osa uutta. Kiistellyistä mielipiteistä huolimatta levyä on myyty jo monta miljoonaa kappaletta ja se on saavuttanut kultaa tai platinaa huomattavan monessa maassa. Tähän mennessä albumia on myyty maailmanlaajuisesti yli kahdeksan miljoonaa kappaletta. Singleiksi musiikkivideoiden kanssa albumin 12 raidasta julkaistiin seuraavat viisi kappaletta: ”What I've Done”, ”Bleed It Out”, ”Shadow of the Day”, ”Given Up” ja ”Leave Out All the Rest”. Ensimmäinen single ”What I've Done” julkaistiin 2. huhtikuuta 2007, ja se sisältyy myös Transformers -elokuvan soundtrackille. Myöhemmin samana vuonna yhtye voitti American Music Awardeissa palkinnon "Favorite Alternative Artist". Linkin Park esiintyy Busta Rhymesin kappaleella ”We Made It”, joka julkaistiin 29. huhtikuuta 2008.
Linkin Parkin live-esiintymisiin kuuluivat muun muassa Live Earth Japanissa 7. heinäkuuta 2007. Yhtye valmistautui matkailuun heidän neljännelle Projekt Revolution -kiertueelle. Linkin Park kävi vuonna 2008 ensimmäistä kertaa Suomessa, Seinäjoen Provinssirockissa 13. kesäkuuta. Linkin Park julkaisi live CD/DVD:n 25. marraskuuta 2008, jonka nimi on "Road to Revolution: Live at Milton Keynes".
A Thousand Suns (2008—2011)
Lokakuussa 2008 Mike Shinoda kirjoitti blogissaan, että hän, Phoenix ja Hahn ovat aloittaneet uusien kappaleiden kirjoittamisen Hahnin kotona, ja äänitykset alkavat lähiaikoina. Chester Bennington kertoi, että uusi albumi tulee olemaan konseptialbumi. Joulukuussa 2008 Digidesign antoi yhtyeelle mahdollisuuden kokeilla uutta Pro Tools 8 -ohjelmaa. Kokeilun tuloksena Shinoda ja Bourdon tekivät instrumentaali-kappaleen nimeltä ”Lockjaw”.
pienoiskuva|vasen|250px|Mike Shinoda ja Chester Bennington Porin Sonispheressä 2009. 18. toukokuuta 2009 Linkin Park julkaisi singlen ”New Divide”, joka tehtiin Transformers: Kaatuneiden kosto -elokuvaan. Yhtyeen sivuilla oli samanlainen laskuri biisin julkaisemiseen, kuten he olivat aikoinaan tehneet albumin Minutes to Midnight kanssa. Single nousi kahdessa päivässä iTunesin top 10 -listan kärkisijoille. Musiikkivideon kappaleeseen ohjasi Joe Hahn, ja se julkaistiin 12. kesäkuuta.
Toukokuussa 2009 Linkin Park ilmoitti, että yhtyeen uusi studioalbumi ilmestyy vuonna 2010 ja myös sen tuottamisesta vastaa Rick Rubin. Mike Shinodan antamassa haastattelussa tähti kertoi, että uusi albumi ilmestynee vuoden 2010 ensimmäisellä puoliskolla.
Heinäkuussa 2009 Linkin Park oli Sonisphere-festivaaleilla pitkin Eurooppaa. 25. heinäkuuta 2009 Linkin Park esiintyi Porin Sonisphere-festivaaleilla.
pienoiskuva|oikea|250px|Linkin Park Chilessä vuonna 2010. 19. tammikuuta 2010 Linkin Park julkaisi uuden kappaleen nimeltä ”Not Alone”, joka sisältyy Music for Relief -järjestön Download to Donate -kokoelmalle, joka auttaa tukemaan Haitin maanjäristyksen uhreja. 10. helmikuuta 2010 Linkin Park julkaisi kappaleesta musiikkivideon omilla kotisivuillaan. Tämän jälkeen yhtye julkaisi 26. huhtikuuta iPod touchille, iPadille ja iPhonelle "8-Bit Rebellion"-nimisen pelin, joka sisälsi uuden kappaleen ”Blackbirds”. Kappale avautuu, kun peli on päästy läpi. Mike Shinoda on myös kertonut, että peliin päivitetään sisältöä ajan mittaan.
6. kesäkuuta yhtye ilmoitti, että heidän uusin albuminsa olisi lähes valmis ja julkisti aloittavansa kiertueen loppuvuodesta 2010. Kiertue alkoi Los Angelesista, Kaliforniasta 7. syyskuuta. 12. kesäkuuta Mike Shinoda paljasti, että Linkin Park on melkein saanut päätökseen albumin viimeistelyn, joka sisältää kappalelistan, albumin nimen ja albumin kannen. 1. heinäkuuta 2010 Australian Music Network -lehti kertoi, että uusi albumi julkaistaan syyskuussa 2010. 8. heinäkuuta 2010 Linkin Park virallisesti ilmoitti kotisivuillaan, että uusi albumi A Thousand Suns julkaistaan 14. syyskuuta.
Albumin ensimmäinen single, ”The Catalyst” julkaistiin 2. elokuuta. Yhtye esitti kappaleen ensimmäistä kertaa yleisön edessä 12. syyskuuta MTV Video Music Awardseissa. Toinen single, ”Waiting for the End” julkaistiin 5. lokakuuta 2010. ”Burning in the Skies” julkaistiin kolmantena virallisena singlenä A Thousand Suns -albumilta 21. maaliskuuta 2011.
Maaliskuussa 2011 Linkin Park osallistui Sendain maanjäristyksen uhrien auttamiseen myymällä Mike Shinodan suunnittelemia t-paitoja. Lisäksi yhtye julkaisi uuden instrumentaalisen kappaleen, nimeltään ”Issho Ni”, joka sisältyi Music for Relief -järjestön uudelle kokoelmalle, Download to Donate: Tsunami Relief Japan. 13. huhtikuuta 2011 Shinoda vahvisti, että albumin neljäs single tulee olemaan ”Iridescent”. Kappale sisältyy myös Transformers: Kuun pimeä puoli -elokuvan soundtrackille.
Linkin Parkin A Thousand Suns World Tour -kiertue saapui Helsinkiin 16. kesäkuuta 2011.
Living Things (2011–2013)
Linkin Parkin laulaja Chester Bennington ilmoitti suomalaisen Voicen haastattelussa maaliskuussa 2011, että yhtye aikoo aloittaa uuden albumin työstämisen kyseisellä viikolla. Kesäkuussa 2011 Bennington paljasti Kerrang!-lehden haastattelussa, että he ovat tehneet uutta albumia jo parin kuukauden ajan, ja että uusi albumi tulee varmasti jakamaan mielipiteitä. Heinäkuussa Rolling Stone -lehden haastattelussa Bennington kertoi, että he ovat tehneet jo paljon uusia kappaleita, ja hän olisi "järkyttynyt" mikäli uusi albumi ei tulisi ulos vuonna 2012. Hän kertoi myös, että yhtyeen uusi tavoite on tehdä uusi albumi aina 18 kuukauden välein.
Maaliskuussa Bennington kertoi Kerrang!-lehdelle yhtyeen palaavan juurilleen, tekemällä albumin, joka sisältää aiempaa albumia enemmän kitaransoittoa, isoja kertosäkeitä ja raskaampia elektrosoundeja kuulostamatta liikaa metallilta. Maaliskuun lopussa Mike Shinoda vahvisti yhtyeen kuvaavan musiikkivideota ”Burn It Down” -kappaleeseen, joka tulee olemaan uuden albumin ensimmäinen single. Single julkaistiin 16. huhtikuuta 2012.
15. huhtikuuta Mike Shinoda kertoi blogissaan albumin nimen olevan Living Things, ja sen tulevan ennakkotilaukseen yhtyeen nettisivujen kautta seuraavana päivänä. 24. toukokuuta yhtyeen kappale ”Lies Greed Misery” sai ensi-soittonsa BBC Radio 1:llä osana Linkin Parkin järjestämää "scavenger huntia". ”Lies Greed Misery” -kappale kuullaan myös Medal of Honor: Warfighter -pelin trailerissa. Myös ”Castle of Glass” -kappale kuullaan pelissä. Albumin viimeinen kappale, ”Powerless”, soi Abraham Lincoln: Vampire Hunter -elokuvan lopputekstien aikana.
Suomessa Radio Rockin kotisivuilla albumia pystyi kuuntelemaan ennakkoon viikkoa ennen virallista julkaisua. Living Things debytoi Yhdysvalloissa Billboard 200 -listan ykkösenä, 223 000 kappaleen myyntimäärällä Nielsen SoundScanin mukaan. Albumi debytoi ykkössijalla myös muun muassa Britanniassa sekä Suomessa.
Recharged ja sivuprojektit (2013)
19. toukokuuta 2013 Benningtonin ilmoitettiin olevan Stone Temple Pilotsin uusi laulaja. Hän kuitenkin keskittyy jatkossakin enemmän Linkin Parkiin. 10. elokuuta Linkin Park esitti Steve Aokin kanssa tekemänsä kappaleen ”A Light That Never Comes” ensimmäistä kertaa Tokion Summer Sonic -festivaaleilla. Mike Shinoda kertoi Twitterissä, että kappale ei tule Linkin Parkin seuraavalle studioalbumille eikä myöskään digitaaliseen lataukseen. Elokuussa Chester Bennington kertoi Linkin Parkin tekevän parhaillaan soundtrackia tulevaan Joe Hahnin ohjaamaan Mall-elokuvaan. Syyskuussa yhtye julkaisi Facebookissa LP Recharge -nimisen pelin, jota pelaamalla on mahdollista kuulla ”A Light That Never Comes” -kappale. Kappale sisältyy myös Linkin Parkin 29. lokakuuta 2013 julkaistulle Recharged-nimiselle remix-albumille, joka sisältää uudelleentulkintoja yhtyeen vuonna 2012 julkaistulta Living Things -albumilta.
The Hunting Party (2014–2015)
pienoiskuva|oikea|250px|Linkin Parkin logo vuosina 2014-16. Lokakuussa 2013 Shinoda kertoi yhtyeen työskentelevän kuudennen studioalbuminsa kanssa ja yrittävänsä saada sen valmiiksi vuonna 2014. Helmikuussa 2014 Shinoda paljasti albumin julkaisuajankohdaksi kesän 2014. 6. maaliskuuta yhtye julkaisi heidän ensimmäisen singlensä, ”Guilty All the Same”, tulevalta albumiltaan. Seuraavana päivänä se julkaistiin digitaalisesti yhtyeen ensimmäisenä singlenä tulevalta albumilta. Albumin nimeksi julkistettiin virallisesti The Hunting Party 9. huhtikuuta 2014. Albumin toisena singlenä julkaistaan 5. toukokuuta Until It’s Gone. 8. kesäkuuta yhtyeen kappale ”Final Masquerade” julkaistiin MTV:n kotisivuilla ja siitä tuli albumin kolmas singlejulkaisu. The Hunting Party -albumi julkaistiin 13. kesäkuuta 2014. Albumilla vierailevat muusikot Rakim, Page Hamilton Helmet-yhtyeestä, Tom Morello Rage Against the Machine -yhtyeestä ja Daron Malakian System of a Downista.
Marraskuussa 2014 Linkin Park valittiin parhaaksi rock-yhtyeeksi MTV Europe Music Awardseissa. Yhtye teki Steve Aokin kanssa kappaleen ”Horizons”, joka julkaistiin Aokin Neon Future II -albumilla. Kappaleen tekeminen alkoi jo vuonna 2012. Linkin Park esiintyi Jämsässä 31. elokuuta 2015 osana The Hunting Party Tour -kiertuetta.
One More Light (2016–2017)
Linkin Park aloitti seitsemännen studioalbuminsa nauhoitukset loppuvuodesta 2015, jolloin Mike Shinoda kertoi NME:lle, ettei tiedä vielä miltä se tulee kuulostamaan, mutta ei ainakaan samalta kuin The Hunting Party. Tammikuussa 2016 yhtye julkaisi Facebook-sivuillaan tekstin ”takaisin töihin tällä viikolla” sekä sen yhteydessä kuvan Chester Benningtonista laulamassa. Linkin Park julkaisi helmikuussa 2017 sosiaalisen median tileillään promovideoita, joissa Shinoda ja Bennington työskentelivät uuden albumin parissa. Shinoda kertoi yhtyeen seuraavan uutta toimintatapaa albumin tuottamisessa. Brad Delson tarkensi, että he ovat tehneet niin monta äänitettä, että heille on selvää kuinka tehdä äänite, ja he eivät halunneet mennä helpointa tietä tällä kertaa. Albumin ensimmäisenä singlenä julkaistiin kappale ”Heavy” 16. helmikuuta 2017. Sillä vierailee poplaulaja Kiiara. Albumi julkaistiin 19. toukokuuta 2017. Yhtyeen solisti Chester Bennington kuoli 20. heinäkuuta 2017 41-vuotiaana tehtyään itsemurhan hirttäytymällä. Tapauksen johdosta yhtye peruutti One More Light -kiertueensa Pohjois-Amerikassa.
Musiikkityyli
Linkin Parkin tyyli on vaihdellut vuosien mittaan. Yhtyeen albumit Hybrid Theory ja Meteora ovat yhdistelmä alternative metalia, nu metalia ja rap rockia  , jossa on vaikutteita ja elementtejä hip hopista, alternative rockista ja electronicasta. Rolling Stone kuvaili kappaletta ”Breaking the Habit” "riskialttiiksi ja kauniiksi taiteeksi".
Minutes to Midnight -albumilla yhtye kokeili vakiintuneita ääniä ja monipuolisemmin tyylejä. Albumi ei enää muistuta nu metalia, vaan enemmänkin punkia ja alternative rockia. Vain kaksi albumin kappaletta sisältää räppiä, joten sen sisältöä voidaan pitää pääosin alternative rockina. Tämä on merkittävä lasku verrattuna aiempien albumien rap-osuuksiin.
Chester Benningtonin ja Mike Shinodan välinen vuorovaikutus lauluissa on tärkeä osa Linkin Parkin musiikkia. Bennington on yleensä päälaulaja ja Shinoda laulaa taustoja tai räppää kappaleissa. Linkin Parkin kolmannella albumilla, Minutes to Midnight, Shinoda laulaa kokonaan kappaleet ”In Between”, ”Hands Held High” ja albumin bonuskappaleen ”No Roads Left”. A Thousand Suns -albumin ensimmäisellä singlellä, ”The Catalyst”, molemmat laulavat. Mike Shinoda totesi, että hän ja muut yhtyeen jäsenet ovat saaneet albumille vaikutteita Public Enemysta ja Chuck D:stä. Albumi sisältää rockia, hip hopia, akustista, elektronista ja skrätsäystä.
Soolourat
Kaksi Linkin Parkin jäsenistä ovat tehneet Linkin Parkin ohella myös soolouraa. Mike Shinoda Fort Minorin kanssa ja Chester Bennington Dead By Sunrisen kanssa. Fort Minor julkaisi vuonna 2005 varsin hip hop -täytteisen esikoisalbumin nimeltään The Rising Tied. Benningtonin soololevy piti julkaista vuonna 2007, mutta se sai väistyä, kun Linkin Park alkoikin työstää Minutes to Midnight -albumiaan. Chester Benningtonin luotsaama Dead By Sunrise julkaisi Out of Ashes -nimisen albumin lopulta vuonna 2009.
Jäsenet
pienoiskuva|oikea|Yhtyeen basisti Dave Farrell esiintymässä Sonisphere-festivaalilla Kirjurinluodossa Porissa 25. heinäkuuta 2009.
Palkinnot
Linkin Park on voittanut monia eri musiikki-alan palkintoja. Näistä merkittävimpinä kaksi Grammy-palkintoa.
Natriumkloridi
thumb|Suolarakeita thumb|Suolakide thumb|Suola on esiteollisena aikana muodostanut merkittävän osan [[Suomen ulkomaankauppa|Suomen ulkomaankaupasta. 1800-luvulla suomalaiset purjelaivat toivat suolaa Cadizista ja Trapanista. Kuvassa suolavarastoja Trapanissa Sisiliassa.]] Natriumkloridi (NaCl) eli ruokasuola, lääketieteessä keittosuola, yleiskielessä suola on natriumin ja kloorin kemiallinen yhdiste. Natriumkloridi on yleinen luonnossa esiintyvä mineraali, jota esiintyy merivedessä merisuolana, maalla vuorisuolana esimerkiksi suola-aavikoilla ja kallioperässä sekä myös sisämaan suolavesissä.
Ruoan mausteena ja säilönnässä käytetty natriumkloridi on ihmisen tärkein makrokivennäisaine natriumin lähde sekä myös merkittävä kemianteollisuuden raaka-aine.
Natriumkloridia käytetään runsaasti  myös maantiesuolana (n. 96 prosenttia) pitämään teitä sulana talvella. Jonkin verran natriumkloridia korvataan nykyään teiden suolauksessa kalsiumkloridilla ja pohjavesille vähemmän haitallisilla natrium- ja kaliumformiaatteja.
Ruokasuolan mukaan on saanut nimensä myös laaja ionisidoksisten kemiallisten yhdisteiden ryhmä, suolat.
Tavallisessa pöytäsuolassa on noin natriumkloridia.
Fysikaaliset ja kemialliset ominaisuudet
Natriumkloridi on tyypillinen ioniyhdiste, eli kemiallisen määritelmän mukainen suola, joka koostuu positiivisista natriumioneista ja negatiivisista kloridi-ioneista. Kiinteässä tilassa natriumkloridi muodostuu kuutiollisista kiteistä, joissa jokainen natriumioni on kuuden kloridi-ionin symmetrisesti ympäröimä ja vastaavasti jokainen kloridi-ioni kuuden natriumionin ympäröimä. Vastakkaismerkkisten ionien välinen sähköinen vetovoima, ionisidos, pitää kidettä koossa.
Natriumkloridi liukenee hyvin veteen jopa 30-prosenttiseksi liuokseksi. Natriumkloridi ei johda sähköä kiteisessä tilassa, mutta sulana ja vesiliuoksena kylläkin. Tällöin sähkövirta muodostuu ionien liikkeestä. Sähkövirta hajottaa sen kemiallisesti, toisin sanoen tapahtuu elektrolyysi.
Natriumkloridia syntyy esimerkiksi suolahapon ja natriumhydroksidin reagoidessa keskenään: HCl + NaOH → NaCl + H2O. Täten se on suola myös vanhan kemiallisen määritelmän mukaan, jolloin tällä termillä tarkoitetaan hapon ja emäksen välisessä reaktiossa syntyvää ainetta. Tällä tavoin sitä ei kuitenkaan käytännössä valmisteta.
Esiintyminen luonnossa
Natriumkloridia esiintyy luonnossa runsaasti meriveteen liuenneena. Valtamerissä sitä on noin 3–4 %, mutta esimerkiksi Itämeren murtovedessä vain 1–2 %. Joissakin suolajärvissä, kuten Kuolleessameressä ja Amerikan Isossa Suolajärvessä sitä on jopa lähes kylläisenä liuoksena, jolloin sitä on noin 30 %.
Suolaa esiintyy paikoitellen runsaasti myös kallioperässä vuorisuolana sekä suola-aavikoilla. Käytännön tarpeisiin sitä valmistetaan merivettä haihduttamalla tai suolakaivoksia louhimalla.
Vuorisuolan - yleisin ruokasuola - ohella muista lähteistä saadut 'ruokasuolat' sisältävät natriumkloridin lisäksi vähäisissä määrin myös muita suoloja ja alkuaineita. Näitä myydään mm. nimillä merisuola, kristallisuola (tunnetaan myös nimillä intiaanisuola tai ruususuola), ja mineraalisuola. Kaikki edellä mainitut sisältävät jonkin verran kaliumkloridia ja magnesiumsulfaattia. Merisuola sisältää luonnostaan jodia (0,13 mg/100 g), joskin pelkän merisuolan käyttö ei takaa riittävää jodin saantia Suomessa. Suomessa myytävään ruokasuolaan on lisätty jodia 2,5 mg/100 g jodin saannin turvaamiseksi.
Kristallisuolaan ei myöskään ole yleensä lisätty jodia, jolloin sen käyttö jodioidun ruokasuolan sijaan ei ole perusteltua, mikäli jodin saantia ei ole muuten turvattu.
Ravintokäyttö
Suolan sisältämä natrium on ihmiselle ja muille nisäkkäille välttämätön elektrolyytti ja makrokivennäisaine. Suolaa käytetään mausteena sille ominaisen, suolaisen perusmaun vuoksi. Teollisuus käyttää ruokasuolaa, koska se on hinnaltaan edullista ja sitoo nestettä. Suolan lisäys vaikuttaa myös ruoan koostumukseen. Suola vaikuttaa leivinhiivan kasvuun leivän leipomisessa ja juuston kypsymiseen. Ennen ruoan pakastamismahdollisuuden yleistymistä lihaa- ja kalaa säilöttiin usein tönkkösuolaamalla ja suolaa käytetään edelleenkin ruoan säilyvyyden parantamiseen.
Fysiologiset ja terveysvaikutukset
Ruokasuolan sisältämää natriumia tarvitaan muun muassa lihasten toimintaan sekä hermoimpulssien siirtymiseen. Suolaa lisätään tämän vuoksi esimerkiksi nautojen rehuseoksiin ja lisäksi eläinten lähettyvillä saatetaan pitää suolakiveä, josta ne voivat nuolla lisäsuolaa suuresti vaihtelevan yksilöllisen tarpeensa mukaan. Natriumia tarvitaan myös elimistön nestetasapainon säätelyyn. Jodioitu ruokasuola on lisäksi tärkeä jodinlähde etenkin niille, jotka eivät käytä paljoa maitotuotteita.
Suola lisää sekä solujen välisen nesteen että veren määrää. Jos veren volyymi lisääntyy liikaa, verenpaine saattaa nousta. Suolan vähentäminen vaikuttaa keskimäärin verenpainetta vähentävästi, mutta joillain se myös nostaa verenpainetta ja joillain se ei vaikuta lainkaan verenpaineeseen.
Scientific Americain -lehti kirjoitti kuitenkin vuonna 2011, ettei suolankäytön yhteys korkeaan verenpaineeseen ole ollut merkittävää, kun on tarkasteltu laajojen tutkimusten tuloksia Vuonna 2011 julkaistun Cochrane-katsauksen mukaan vähäsuolainen ruokavalio voi laskea systolista verenpainetta (yläpaine) lyhyellä aikavälillä, mutta lasku on vain 1–3,5 prosenttia. Toisen 2010-luvun alkupuolella julkaistun tutkimuskatsauksen mukaan 7,5 suolagramman vähentäminen ruokavaliosta laskee verenpainetautia sairastavien koehenkilöiden systolista verenpainetta vajaalla neljällä elohopeamillimetrillä. Jos suolansaanti pienenee 15 grammalla, verenpaine laskee seitsemän millimetriä.
Kohonnut verenpaine altistaa sepelvaltimotaudille, aivohalvaukselle, sydämen ja munuaisen vajaatoiminnalle ja osteoporoosille. Vuonna 2011 julkaistun tutkimusraportin mukaan yli 8 grammaa natriumia päivässä saaneilla esiintyi 78 prosenttia keskimääräistä enemmän sydänkuolemia mutta toisaalta myös alle 2 grammaa saaneilla esiintyi 68 prosenttia enemmän sydänkuolemia. Myös 2–3 grammaa saaneiden ryhmässä esiintyi 37 prosenttia enemmän sydänkuolemia kuin niillä, joiden natriumin saanti oli keskimääräiset 4–6 grammaa. Vuonna 2020 julkaistun tutkimuksen mukaan sekä liian suuri että liian pieni suolan saanti lisäävät aivohalvauksen riskiä ihanteellisen natriumin saannin ollessa 2,8–3,5 grammaa vuorokaudessa.
Vuonna 2020 julkaistussa tutkimuksessa havaittiin, että korkean elintason maiden keskimääräinen päivittäinen suolankulutus korreloi suoraan väestön kuolleisuuden kanssa siten, että jokainen lisägramma natriumia lisäsi asukkaiden elinajanodotetta 3,4 vuodella aina noin 5,5 grammaan asti. Tulos saatiin muiden riskitekijöiden vakioinnin jälkeen.
Liian vähäinen natriumin saanti lisää kaliumin erittymistä virtsaan ja elimistön suuri insuliinipitoisuus vähentää natriumin poistumista elimistöstä.
Suolan puutteen eli hyponatremian oireita ovat väsymys, voimattomuus, päänsärky ja pahoinvointi, sekä joskus lihasheikkous, kouristelu ja sekavuus. Liian alhainen veren natrium, voi syntyä kahdella eri mekanismilla: natriumia joko menetetään liikaa tai elimistöön kertyy liikaa vettä. Suolan puute voi aiheutua lääkityksestä, syömättömyydestä, hikoilusta, runsaasta veden juonnista, joistain sairauksista tai ripulista tai oksentelusta. Etenkin vanhukset voivat kärsiä suolan puutteesta syömättömyyden ja lääkityksensä johdosta.
Suolaa käytetään bakteerikasvua hidastavana säilöntäaineena ja suolan nauttimisen on havaittu vähentävän suoliston Lactobasillus-maitohappobakteerien määrää.
Suolan saanti ja saantisuositukset
Suomalaisten suolan käyttö on vähentynyt huomattavasti 1900- ja 2000-lukujen aikana. Suomalaiset käyttivät kokonaiset 40 grammaa suolaa henkeä kohden päivässä 1900-luvun alussa. Myös elintarvikkeiden luontaisesti sisältämän natriumin saanti on vähentynyt veriruokien ja luuliemen käytön hiipumisen myötä.
Päivittäinen suolan saanti vaihtelee Amazonin sademetsän Yanomamo-kansan teelusikallisen kymmenesosasta Japanin 11 teelusikalliseen. Yhdysvaltalaisten keskisaanti on noin 1,5 teelusikallista, joka vastaa 3,4:ää grammaa natriumia. Vuonna 2018 julkaistun 18 maassa toteutetun tutkimuksen mukaan Kiinaa lukuun ottamatta 80 prosenttia tutkittavien maiden väestöstä sai ravinnostaan 3–5 grammaa natriumia päivässä, joka vastaa noin 8–13 g:aa ruokasuolaa. Finravinto 2007 -tutkimuksen mukaan suomalaisten naisten suolan saanti oli vuonna 2007 6,1 grammaa vuorokaudessa vastaten 2,4:ää grammaa natriumia ja miesten 8,4  grammaa vastaten 3,3:a grammaa natriumia. . Kahdeksankymmentä prosenttia suomalaisen ravinnon suolasta on peräisin teollisuuden elintarvikkeisiin lisäämästä suolasta. Suolaa saadaan etenkin liha- ja kalajalosteista, leivästä ja juustosta. Maksa ja veri sisältävät luontaisesti erityisen runsaasti natriumia.
Harvardin yliopiston julkaisisi vuonna 2006 tiedotteen, jonka mukaan suolan sopivalle saantimäärälle ei voida asettaa yksiselitteisiä rajoja, koska ihmisten verenpaine reagoi hyvin yksilöllisesti muutoksiin suolansaannissa. Tiedotteessa esitettiin myös, että terveet alle 50-vuotiaat, joiden verenpaine on alle 120/80, voisivat syödä suolaa makunsa mukaan etenkin, jos eivät ole afrikkalaistaustaisia. Maailman terveysjärjestö WHO esitti kuitenkin vuonna 2013, että kaikkien aikuisten tulisi rajoittaa suolan saantiaan viiteen grammaan päivässä, koska suurin osa ihmiskunnasta kärsii suolan liiallisen käytön aiheuttamasta kohonneesta verenpaineesta. Viisi grammaa suolaa vastaa noin 1,33:a Savonia-teelusikallista ja se sisältää noin kaksi grammaa natriumia, koska grammassa suolaa on noin 0,4 grammaa natriumia.
Monet muutkin terveysjärjestöt ovat suositelleet natriumin saannin vähentämistä alle 2,3 gramman, joka vastaa alle 5,8:aa grammaa suolaa. Suosituksen toteutuminen merkitsisi käytännössä sitä, että ihmiset vähentäisivät suolankulutustaan yli 23–62 prosenttia. Kehotuksen takana on ajatus siitä, että suolan saannin vähentäminen laskisi verenpainetta, millä puolestaan on havaittu olevan sydän- ja verisuonitauteja ehkäisevää vaikutusta. Suositukset rajoittaa suolan saantia eivät ole kuitenkaan perustuneet vahvaan tutkimusnäyttöön siitä, että keskivertoa pienempi suolansaanti vähentäisi käytännössä sydän- ja verisuonisairastavuutta, eikä ole olemassa myöskään yhtään tutkimusta, jonka mukaan suolan saannin vähentäminen alle 2,3 grammaan päivässä vähentäisi sydän- ja verisuonisairastavuutta.
Yhdysvaltain ravitsemustieteilijöiden akatemian (Academy of Nutrition and Dietetics) vuonna 2015 julkaiseman lausunnon mukaan tutkimuksissa oli havaittu, että niillä, jotka nauttivat natriumia alle 2,6–3 grammaa vuorokaudessa oli muuta väestöä suurempi kuolleisuus, samoin kuin niillä, jotka nauttivat natriumia yli 3,4–5 g/vrk. Aasiassa tehdyissä tutkimuksissa on ilmennyt lisäksi, että sekä erittäin suolaisten yksittäisten ruokien nauttiminen että suolan erittäin suuri kokonaissaanti lisäävät riskiä sairastua mahkatarriin ja vatsasyöpään.
Lancet-tiedelehdessä vuonna 2018 julkaistussa kansainvälisen tutkijaryhmän laatimassa tutkimuksessa tutkittiin suolan sisältämän natriumin saannin yhteyttä väestön kokonaiskuolleisuuteen, sydän- ja verisuonitautikuolleisuuteen sekä verenpaineeseen. Tutkimuksessa vakioitiin muut kuolleisuuteen vaikuttavat tekijät, minkä jälkeen havaittiin, että jokainen päivittäinen lisägramma natriumia vähentää sekä väestön kokonaiskuolleisuutta että sydänkohtausten esiintyvyyttä. Tutkijat huomauttivat tutkimusraportissaan muunkin tieteellisen tutkimusnäytön viittaavan siihen, että ruokasuola ei ole haitallista, vaan sillä on päin vastoin sydän- ja verenkiertoelimistön toimintaa suojaavaa vaikutusta. Tutkittavia oli yli 95 000 ihmistä 18 eri maasta ja monista muista tutkimuksista on saatu samankaltainen tulos. Esimerkiksi vuonna 2020 julkaistussa tutkimuksessa havaittiin, että korkean elintason maiden keskimääräinen päivittäinen suolankulutus korreloi suoraan väestön kuolleisuuden kanssa siten, että jokainen lisägramma natriumia lisäsi asukkaiden elinajanodotetta 3,4 vuodella. Korkeimman kulutustason maissa nautittiin keskimäärin noin 5,5 grammaa natriumia, joka vastaa lähes 14:ää grammaa suolaa. Tulos saatiin muiden riskitekijöiden vakioinnin jälkeen. Tutkimuksessa tarkasteltiin 181:tä maata, joista 46:ssa vallitsi korkea elintaso.
Vuonna 2021 julkaistussa tieteellisessä tutkimuskatsauksessa havaittiin, että tähän asti kertyneen tutkimusnäytön kokonaisuuden valossa näyttää siltä, että natriumin suositeltava vähimmäissaanti olisi 2,3 gramman sijaan 3 grammaa (vastaten 7,5:tä grammaa suolaa) ja enimmäissaanti 5 grammaa (12,5 grammaa suolaa). Perusteluna oli se, että kyseisiä määriä pienempien ja myös suurempien natrium-/suolamäärien on havaittu korreloivan lisääntyneiden terveyshaittojen kanssa.
Suomen Valtion ravitsemusneuvottelukunnan vuonna 2014 antama vähimmäissuositus aikuisille on vain 0,6 grammaa natriumia eli 1,5 grammaa ruokasuolaa päivässä. Valtion ravitsemusneuvottelukunnan vähimmäissuositus on niin pieni, että kyseisen määrän natriumia saa jo pelkkien suolattomien elintarvikkeiden luontaisesti sisältämästä natriumista. Ravitsemusneuvottelukunta suosittelee suolan enimmäismääräksi naisilla 6 g/vrk ja 7 g/vrk miehillä. Natriumiksi laskettuna nämä vastaavat 2,4:ää ja 2,8:aa grammaa vuorokaudessa. Sama neuvottelukunta suosittelee vieläkin alhaisempaa suolamäärää ylipainoisille, verenpainetautia tai aikuistyypin diabetesta sairastaville ja niille, joiden suvussa on näitä tauteja. Suomalainen suositus on kuitenkin ristiriidassa Yhdysvaltain kansallisen tiedeakatemian asettaman tieteellisen komitean vuonna 2013 antaman lausunnon kanssa, jonka mukaan sydäntautia, diabetesta tai kroonista munuaissairautta sairastavien natriuminsaannin alentamisella tasolle 2,3 tai 1,5 grammaa ei ole todettu olevan terveyshyötyjä, vaan päin vastoin terveydellistä haittaa. Yhdessäkään tutkimuksessa ei ole myöskään havaittu, että suolan vähentäminen 3–5 grammasta alle 3 grammaan vähentäisi sairastavuutta tai kuolleisuutta.
Suomalainen Lääkäriseura Duodecim ei tuntenut vuonna 2006 lainkaan ravinnosta johtuvaa natriumin puutetta, koska ruoassa oli sen mukaan monta kertaa enemmän suolaa kuin mitä ihminen tarvitsee. Lääkäriseura Duodecimin vuonna 2006 julkaiseman artikkelin mukaan suomalaista keskivertoruokavaliota noudattavan ei tarvitsisi nauttia helteelläkään lisäsuolaa edes tunnin lenkin jälkeen, koska hän saa ruoastaan suomalaista enimmäissuositusta suuremman määrän suolaa, mutta maratonin tapainen 3–4 tunnin voimakas hikoilu aiheuttaisi jo suolan puutosta Akuutin suolamenetyksen voi korvata laimealla suolavedellä tai siihen tarkoitetuilla lääkevalmisteilla. .
Jodin lisäys
Suomalaisessa maaperässä ei esiinny juuri lainkaan elimistölle välttämätöntä jodia. Jodia lisätään usein eläinten rehuun, mutta suomalaisten jodinsaanti jäisi siitä huolimatta usein liian alhaiselle tasolle ilman jodioidun suolan käyttöä, jota on tehty Suomessa 1950–luvulta lähtien.
Natriumjodidia, kaliumjodidia tai kaliumjodaattia lisätään vähittäiskaupoissa myytävaan vuorisuolaan nykyisin sen verran, että sen jodipitoisuudeksi tulee 2,5 mg / 100 g suolaa. Näin pyritään ehkäisemään kilpirauhasen suurentumaa eli struumaa. Jodioidun vuorisuolan jodipitoisuus on huomattavasti suurempi kuin jodioimattoman merisuolan, joka sisältää luontaisesti 0,13 milligrammaa / 100 g suolaa.
Mineraalisuola
Erilaiset mineraalisuolat sisältävät vähemmän natriumkloridia, joka on usein korvattu kaliumkloridilla. Pienempi natriumkloridipitoisuus vähentää natriumin määrää, mistä syystä mineraalisuoloja pidetään ”terveyssuoloina”. Alhaisen natriumpitoisuuden vuoksi niitä ei kuitenkaan voi käyttää säilöntään tai tuoresuolaukseen, tai sitten suolaa on lisättävä tavallista enemmän.
Mineraalisuolan keskimääräinen koostumus on 100:aa grammaa kohden:
”Pansuola” on mineraalisuola, jossa natriumia on vain puolet normaalista määrästä. Kalium ja magnesium ovat hyväksi verenpaineelle, verisuonille ja sydämelle.
Luomusuola
Luomusuolan käyttämisestä voi olla haittaa, koska siihen ei lisätä jodia. Struuma on saatu katoamaan Suomesta miltei kokonaan lisäämällä jodia suolaan. Haitallisen natriumin määrässä ei ole merkittäviä eroja luomusuolassa ja jalostetussa ruokasuolassa.
Lääkinnällinen käyttö
Suonensisäisesti laskimoon voidaan antaa fysiologista suolaliuosta esimerkiksi tilanteissa, joissa on nestevajaus tai muutoin tarve pitää suoniyhteys auki, tilanteesta riippuen – esimerkiksi aivoruhjeen ollessa kyseessä – suoneen voidaan antaa myös hypertonista liuosta. Hypertonista natriumkloridiliuosta, esimerkiksi kolmesta seitsemään -prosenttista, voidaan käyttää hengitettynä eräissä kroonisissa keuhkosairauksissa kuten kystisessä fibroosissa tai bronkiektasiataudissa sekä esimerkiksi pienille lapsille akuuteissa tulehduksellisissa tiloissa, missä näyttöä pidetään kyseenalaisena.
Suola kemianteollisuudessa
Suurin osa tuotetusta ruokasuolasta käytetään kemianteollisuuden raaka-aineena. Sitä tarvitaan lähes kaikkien muiden natriumin yhdisteiden, samoin kloorin ja sen yhdisteiden valmistukseen. Esimerkkeinä tärkeistä natriumia sisältävistä tuotteista, joiden valmistukseen sitä käytetään, voidaan mainita saippua ja muut pesuaineet, samoin sooda, jota tarvitaan myös lasin valmistuksessa.
Historia
pienois|[[Merisuolan keräystä Intiassa.]] Suola on ollut merkittävä osa ihmiskunnan historiaa viimeistään siitä alkaen, kun muinaiset egyptiläiset ja kiinalaiset keksivät yli 4 000 vuotta sitten käyttää hyväkseen suolaa ruoan säilöntään. Suolaaminen oli yleisin ja tehokkain säilömisen tapa aina 1900-luvulle asti, kunnes pakastaminen ja säilöntäaineet syrjäyttivät sen.
Suola on aikojen saatossa määrännyt useammankin kylän ja kaupungin paikan. Keski-Euroopan kaupungit Hallstatt, Hallein ja Halle kantavat nimissään kelttien suolavesilähdettä tarkoittavaa sanaa gal tai hel, joten suola lienee ollut seutujen alkuperäinen houkutin. Rooma syntyi etruskien suolaveden haihduttamon tuntumaan. Yhtä lailla Amerikan mantereella maata viljelevät intiaanit hakivat sijansa suolan liepeiltä.
Suolan tärkeydestä kertoo, että siihen on liittynyt kautta aikain valtavasti tapoja ja uskomuksia. Esimerkiksi muinaisen Egyptin selibaatissa elävät papit kieltäytyivät syömästä suolaa, koska uskoivat sen kiihdyttävän sukupuolihaluja. Ranskassa oli menneinä vuosisatoina tapana, että sulhanen asteli alttarille suolaa taskussaan mieskunnon varmistamiseksi.
Suola entisaikojen politiikassa
Suola on ollut kautta historian hyvin tärkeää, ja monien historian keskeisten tapahtumien taustalla ajavana agendana. Esimerkiksi kun Rooman keisari Augustus tahtoi varmistaa suosionsa kansan keskuudessa ennen keisariuttaan, hän jakoi kansalle ilmaiseksi oliiviöljyä ja suolaa. Ruotsalaisen piispa Olaus Magnuksen vuoden 1555 teoksessa Pohjoisten kansojen historia listattiin, mitä tarvitaan, kun vihollinen piirittää: suolattuja mereneläviä säilyvyyden vuoksi. Mahatma Gandhi haastoi vuonna 1930 englantilaisten vallan Intiassa tekemällä vakavan rikoksen: hän valmisti suolaa merivettä kuumentamalla ja kehotti tuhansia häntä seuranneita maanmiehiään tekemään samoin.
Suola oli keskeissä asemassa 1700-luvun puolivälin aikaisessa Englannin ja sen Pohjois-Amerikan siirtokuntien riidoissa, ja taustatekijänä koko Yhdysvaltojen syntymisessä. Siirtokunnat myivät suolaamaansa turskaa, mutta englantilaiset vaativat, että siirtokunnat ostaisivat suolaa ainoastaan heiltä. Siirtokunnat eivät pitäneet ideasta, että tuottoisa turskakauppa olisi kokonaan emämaasta riippuvaista. Kauppakiistat nostivat siirtokunnat kapinaan vuonna 1775, johon englantilaiset vastasivat tuhoamalla siirtokuntien suolankeittämöt, kaappaamalla kapinallisten armeijan suolavarastot ja julistamalla siirtokunnat merisaartoon. Yhdysvallat julistautui itsenäiseksi seuraavana vuonna. Amerikan yhdysvaltojen kolonisoijia ei kannustanut laajentumaan länteen vain viljelysmaa ja resurssit, vaan monet tutkimusmatkaajat etsivät valtavaa legendaarista suolavuorta, joka tarinoiden mukaan sijaitsi jossakin erämaassa.
Verot muodostuivat osittain suolaverojen kautta, josta ensimmäiset maininnat ovat yli 4 000 vuotta vanhoja. Kiinassa syntyi Qin-dynastian aikaan 200-luvulla eaa. maailman ensimmäinen valtion markkiamonopoli suolalle. Suolamonopolista saatuja rahoja käytettiin muun muassa Kiinan muurin rakentamiseen. Euroopan ensimmäisen ja historian tiukimman suolamonopolin loi Venetsian kaupunkivaltio keskiajalla.
Myös Habsburgien suku rakensi valtansa suolan perustalle. He omistivat lopulta koko Keski-Euroopan suolantuotannon, ja he isännöivät myös kuljetusta ja tukkukauppaa. Habsburgien vuosisatoina käytiin sekä 30-vuotinen sota että Napoleonin sodat, jota he suolarahoilla tukivat. Euroopan valtioiden kartasto olisi päätynyt todennäköisesti merkittävästi erinäköiseksi, jos mahtisuku ei olisi ollut sodissa mukana suolarahoillansa.
Ranskassa suolavero oli yksi suuren vallankumouksen sytykkeistä. Verosta tuli 1600-luvun loppuun mennessä valtion suurimpia tulonlähteitä. Kansaa verossa ärsytti etenkin niin sanottu velvollisuussuola: jokaisen yli kahdeksanvuotiaan ranskalaisen piti ostaa seitsemän kiloa suolaa vuodessa valtion määräämään korkeaan hintaan. 1700-luvun jälkipuoliskolla ennen vallankumouksen puhkeamista yli 3 000 ranskalaista, joukossa niin naisia kuin lapsiakin, tuomittiin vuosittain kuolemaan tai vankilaan suolalain rikkomisesta.
Erotusmenetelmät
Suola oli ihmisille elinehto, mutta työlästä valmistaa. Keltit louhivat sitä Keski-Euroopan kaivoksistaan jo satoja vuosia ennen ajan laskun alkua, mutta merestä tai suolavesikaivosta peräisin olevan veden haihduttaminen höyrystämällä vesi pois niin, että vain suola jäi jäljelle, oli tärkein tapa vuosituhansien ajan. Suolavesikaivojen poraaminen ja veden pumppaaminen oli hidasta ja raskasta. Veden höyrystämiseen kului paljon aikaa, joten siellä missä riitti aurinkoa suolavesi jätettiin paisteeseen.
Ilmastoltaan harmaassa ja sateisessa Pohjois-Euroopassa poltettiin keskiajalla meriveden kyllästämää turvetta. Tuhkan ja suolan seokseen lisättiin merivettä, johon suola liukeni. Kun liuoksesta haihdutettiin vesi, saatiin runsaasti suolaa. Koska suola oli vaikeasti hankittava välttämättömyys, se oli avain valtaan ja rikkauksiin, ja oiva verotuskohde.
Kun espanjalainen konkistadori Hernán Cortés valloitti 1500-luvulla atsteekkien valtakunnan Meksikossa, hän otti nopeasti haltuunsa intiaanien suolanvalmistuspaikat nopeuttaakseen kulttuurin tuhoa. He rakensivat kaivostensa yhteyteen suuria suolatehtaita, sillä he keksivät menetelmän jossa suolan avulla saadaan hopea erotettua malmista.
Hurrikaani Stan
Hurrikaani Stan oli vuoden 2005 Atlantin hurrikaanikauden 18. nimetty trooppinen myrsky ja kymmenes hurrikaani. Se oli suhteellisen heikko 1. luokan hurrikaani Saffirin-Simpsonin hurrikaaniasteikolla, ja se aiheutti pahoja tulvia ja maanvyöryjä Keski-Amerikassa, erityisesti Guatemalassa, El Salvadorissa ja eteläisessä Meksikossa. Stan aiheutti ainakin 769 ihmisen kuoleman.
Myrskyn kehitys ja reitti
Stan kehittyi trooppiseksi myrskyksi Jukatanin niemimaan edustalla 2. lokakuuta trooppisesta matalapaineesta. Se iski samana päivänä maihin Jukatanissa ja heikkeni trooppiseksi matalapaineeksi ennen siirtymistään eteläiselle Meksikonlahdelle.
Stan saavutti jälleen trooppisen myrskyn voiman ja lopulta hurrikaanin voiman 4. lokakuuta. Se iski maihin samana päivänä Kaakkois-Meksikossa, Veracruzin kaupungin eteläpuolella.
Myrsky aiheutti tulvia, maanvyöryjä ja kovia tuulia läpi sen reitin eteläisessä ja itäisessä Meksikossa sekä läpi Keski-Amerikan. Suurin osa tuhoisista tulvista aiheutui Stanin ulommista osista.